หนี้เสียรากหญ้าเพิ่ม ออมสินรีบแก้ก่อนแย่
ออมสินจุกเศรษฐกิจซบกระทบรากหญ้า ดันหนี้เสียครึ่งปีแรกพุ่งแตะ 2%
24 มิ.ย. 2558

ออมสินจุกเศรษฐกิจซบกระทบรากหญ้า ดันหนี้เสียครึ่งปีแรกพุ่งแตะ 2%
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ผลกระทบจากภาวะเศรษฐกิจที่ชะลอตัวลง ส่งผลต่อยอดหนี้ที่ไม่ก่อให้เกิดรายได้ (เอ็นพีแอล) ในขณะนี้เพิ่มขึ้นเป็น 2% จากต้นปีอยู่ที่ 1.73% โดยสินเชื่อส่วนใหญ่ที่ผิดนัดชำระหนี้เป็นสินเชื่อรากหญ้า การผิดนัดชำระหนี้เริ่มมาตั้งแต่ต้นปี แต่เริ่มชะลอตัวลงบ้าง ซึ่งธนาคารพยายามลดเอ็นพีแอลให้เหลือ 1.5-1.7%
ทั้งนี้ มาตรการช่วยลูกค้าที่ได้รับผลกระทบจากภาวะเศรษฐกิจคือ ยืดระยะเวลาชำระหนี้ให้เข้าโครงการหยุดชำระเงินต้นจ่ายเฉพาะดอกเบี้ย 3,500 บาท/เดือน ตั้งแต่เปิดโครงการวันที่ 1 เม.ย.ถึงปัจจุบัน มีลูกค้าเข้าโครงการประมาณ 2 หมื่นราย คิดเป็นมูลหนี้กว่า 8,000 ล้านบาท คาดว่าเมื่อปิดโครงการในวันที่ 30 มิ.ย.นี้ จะมีลูกค้าเข้าโครงการนี้ไม่น้อยกว่า 3 หมื่นราย คิดเป็นมูลหนี้ประมาณ 1.5 หมื่นล้านบาท
นอกจากนี้ ธนาคารจะทบทวนเป้าหมายสินเชื่อที่ตั้งไว้ 6% ลง เพราะครึ่งปีก็ปล่อยกู้ได้ต่ำกว่าเนื่องจากรัฐปรับลดการขยายตัวของเศรษฐกิจปีนี้เหลือ 3%